**Jánosházi Közös Önkormányzati Hivatal**

9545 Jánosháza

Batthyány u. 2.

**ELŐTERJESZTÉS**

**Jánosháza Város Önkormányzata Képviselő-testületének**

**2017. május 25-i ülésére**

**4. számú napirendi pont**

**Településképi arculati kézikönyv elkészítése**

***Tisztelt Képviselő-testület!***

Tájékoztatjuk a Tisztelt Képviselő-testületet, hogy a településkép védelméről szóló 2016. évi LXXIV. törvény (a továbbiakban: Tvtv.) előírja, hogy a helyi lakosság széleskörű bevonásával el kell készíteni településképi arculati kézikönyvet, mely alapján **2017. október 1-ig** el kell fogadni a településképi rendeletet, amely a kézikönyvvel összhangban rögzíti a településképi követelményeket, szabályozza a településképi önkormányzati támogatási és ösztönző rendszert valamint az önkormányzati településkép-érvényesítési eszközöket. A rendelet elfogadását követően kell felülvizsgálni az önkormányzatnak a helyi építési szabályzatát, és megteremtenie annak összhangját a településképi rendelet szabályaival.

A Tvtv. szerint a településkép védelme a település vagy településrész jellegzetes, értékes, illetve hagyományt őrző építészeti arculatának és szerkezetének – az építészeti, táji érték és az örökségvédelem figyelembevételével történő – megőrzését vagy kialakítását jelenti. A településkép-védelmet az önkormányzat településképi követelmények meghatározásával, településképi önkormányzati támogatási és ösztönző rendszer alkalmazásával, önkormányzati településkép-érvényesítési eszközök szabályozásával biztosítja. A településkarakter – a Tvtv. meghatározása alapján – az épített és a természeti környezet településképi jellemzőinek összessége, vagyis a természetes környezet, a település megjelenése a tájban, a településszerkezet, a jellegzetes épülettípus, a tömegformálás, a homlokzati kialakítás, az anyaghasználat és a növényzet.

Az arculati jellemző a települési környezet vizuális megjelenését meghatározó jellemző, amely lehet kulturális, léptékbeli, formai, anyaghasználati (közvetített érzet) és minőségi (stílus). A településképi szempontból meghatározó terület jellegzetes, értékes, hagyományt őrző építészeti arculatot, településkaraktert hordozó vagy meghatározó település, vagy egy település ilyen jellemzőkkel bíró lehatárolható része.

A **településképi arculati kézikönyv** a településképi rendelet szakmai megalapozó dokumentuma, amely feltárja és ismerteti a településen belül jól elkülönülő egyes településrészek arculati jellemzőit és értékeit. A kézikönyv a meglévő értékek figyelembevételével szöveges és képi megjelenítés formájában tesz javaslatot a településképhez illeszkedő építészeti elemek alkalmazására.

A kézikönyvvel kapcsolatban a 314/2012. (XI. 8.) Korm. rendelet (a továbbiakban: Rendelet) kimondja, hogy az a településképi követelmények megalapozásaként szemléletformáló célt szolgál. A kézikönyvet a képviselő-testület normatív határozattal fogadja el. A kézikönyvben kell meghatározni

* a településkaraktert meghatározó településképi jellemzőket,
* a településképi szempontból egymástól jól elkülönülő településrészek arculati jellemzőit és értékeit,
* a településkép minőségi formálására vonatkozó javaslatokat, valamint
* a településképhez illeszkedő építészeti elemeket.

A településképi arculati kézikönyv kötelező tartalmi elemeit a Rendelet 12. melléklete tartalmazza. Ezek az alábbiak:

* bevezetés, köszöntő
* település bemutatása, általános településkép, településkarakter
* örökségünk, a településképi szempontból meghatározó építészeti, műemléki, táji és természeti értékek, településképi jellemzők
* településképi szempontból meghatározó, eltérő karakterű területek lehatárolása, a településkép, arculati jellemzők és településkarakter bemutatásával
* a településkép minőségi formálására vonatkozó ajánlások: építészeti útmutató, közterületek településképi útmutatója – utcák, terek, közparkok, közkertek
* jó példák bemutatása: épületek, építészeti részletek (ajtók, ablakok, tornácok, anyaghasználat, színek, homlokzatképzés), kerítések, kertek, zöldfelületek kialakítása
* jó példák bemutatása: sajátos építményfajták, reklámhordozók, egyéb műszaki berendezések
* beépítési vázlatok

(A Miniszterelnökség a kézikönyvek összeállításához elkészítette egy fiktív település településképi arculati kézikönyvét, amely a <http://tak.lechnerkozpont.hu> honlapról tölthető le.)

A településképi arculati kézikönyv alapján fogadja el a képviselő-testület a **településképi rendeletet**, amelyben normatív jelleggel meghatározza a településképi követelményeket, a településképpel kapcsolatos önkormányzati támogatási és ösztönző rendszert valamint szabályozza az önkormányzati településkép-érvényesítési eszközöket. A településképi rendelet egységes keretet biztosít a településkép védelmére szolgáló követelmények meghatározására. Tartalmazza az építési tevékenységgel érintett építmények településképhez való illeszkedését biztosító anyaghasználatára, tömegformálására, homlokzati kialakítására, a zöldfelületek kialakításának módjára és a településképi szempontból meghatározó területekre vonatkozó követelményeket, előírásokat fogalmaz meg az Étv. szerinti helyi építészeti örökség egyedi és területi védelmére, védetté nyilvánítására továbbá a reklámok, reklámberendezések, cégérek és egyéb műszaki berendezések elhelyezésére és alkalmazására, illetve ezek tilalmára is.

A helyi védelmet meghatározó rendeleti előírásokat **értékvizsgálat** alapján kell elfogadni. Az értékvizsgálat eredményét a települési arculati kézikönyv is tartalmazza. Értékvizsgálatnak minősül az örökségvédelmi hatástanulmány települési értékleltára, vagy a településrendezési eszköz megalapozó vizsgálatának az épített környezet, illetve a táji és természeti környezet értékeire vonatkozó vizsgálata. Az örökségvédelmi hatástanulmány kidolgozása során településképi rendelet helyi védelmi előírásainak meghatározásához az értékleltárt teljes körűen a tervezés alá vont terület és a tervezett rendezési cél által megkövetelt mértékben kell elkészíteni. A helyi védelem kizárólag az értékvizsgálatban szereplő helyi építészeti örökségre terjedhet ki.

A kézikönyv és a rendelet **elfogadásának folyamatát** a Rendelet tartalmazza. Sem a Tvtv., sem pedig a Rendelet nem ír elő tervezői jogosultságot az arculati kézikönyv és a településképi rendelet elkészítéséhez, a főépítész is (akinek a feladatait a következő alcím alatt részletesen ismertetjük) csupán „részt vesz” annak elkészítésében.

A településképi arculati kézikönyv és a településképi rendelet elfogadásának folyamatát az alábbiakban ismertetjük.

A kézikönyv és a rendelet elkészítésének megkezdése előtt a képviselő-testület elfogadja a partnerségi egyeztetés szabályait (mellékelve) és megbízza a főépítészt, aki részt vesz a kézikönyv és a rendelet előkészítésében.

A kézikönyvet és a településképi rendeletet a polgármester egyezteti a partnerségi egyeztetés szerinti érintettekkel, a Rendelet 9. mellékletében felsorolt államigazgatási szervekkel valamint az érintett területi és települési önkormányzatokkal.

A polgármester a kézikönyv és a településképi rendelet elkészítésének megkezdéséről a társadalmi bevonás keretében a partnerségi egyeztetés szabályai szerinti helyen és módon tájékoztatja a partnereket, azzal, hogy a tájékoztatást közzé kell tenni legalább

* közterületen elhelyezett hirdetőfelületen,
* helyi lapban,
* ha van ilyen, önkormányzati honlapon, és
* lakossági fórumon.

A polgármester adatszolgáltatási kérelmet küld a Rendelet 9. mellékletében szereplő azon államigazgatási szerveknek, amelyek adatai szükségesek a kézikönyv kidolgozásához. Az államigazgatási szervek 21 napon belül teljesítik a Rendelet 9. melléklete szerinti adatszolgáltatási témakörben az adatszolgáltatási kötelezettségüket, és felhasználásra biztosítják a kézikönyv készítéséhez szükséges adatokat. A partnerek a lakossági fórumon szóban, illetve a lakossági fórumtól számított 8 napon belül papír alapon vagy elektronikus úton javaslatokat, észrevételeket tehetnek, véleményt nyilváníthatnak. A kézikönyv a javaslatok, észrevételek figyelembevételével, az önkormányzati főépítész közreműködésével készül. A kézikönyv elkészítéséhez a szerkesztésben résztvevőknek be kell járniuk a települést, az egyes megállapítások illusztrálásához fényképfelvételeket kell készíteni, és össze kell állítani az egyes fejezeteket. Ebben a fázisban kerül sor a kézikönyv technikai összeállítására.

Az elkészült kézikönyvet véleményezésre meg kell küldeni a Magyar Építész Kamarának, a Nemzeti Média- és Hírközlési Hatóságnak, a kulturális örökség védelméért felelős miniszternek és az illetékes nemzeti park igazgatóságnak, a településképi rendeletet pedig az állami főépítészi hatáskörében eljáró fővárosi és megyei kormányhivatalnak, a Nemzeti Média- és Hírközlési Hatóságnak, a kulturális örökség védelméért felelős miniszternek és az illetékes nemzeti park igazgatóságnak. A tervezetet fenti szervek 21 napon belül véleményezik.

A polgármester az elkészült kézikönyvet és településképi rendeletet – azok tartalmának ismertetésével – ismét partnerségi véleményezésre bocsátja a partnerségi egyeztetési szabályok szerinti helyen és módon (munkaközi tájékoztató), de legalább a már fent említett felületeken. Lakossági fórum tartása esetén, azt megelőzően legalább 8 nappal korábban az elkészült tervezetet a fenti hirdetőfelületen, helyi lapban, honlapon meg kell jelentetni. A kézikönyv és a településképi rendelet tervezetével kapcsolatos javaslatokat, észrevételeket a partnerek a partnerségi egyeztetés szabályai szerint tehetik meg, a lakossági fórumon szóban, illetve a lakossági fórumtól számított 8 napon belül papír alapon vagy elektronikusan. A partnerségi egyeztetés nem puszta formalitás, ennek során törekedni kell a lakosság legnagyobb mértékű bevonására, a vélemények ütköztetésére.

A polgármester az elfogadás előtt ismerteti a képviselő-testülettel a beérkezett véleményeket, az el nem fogadott vélemények elutasításának indokolását, egyeztetés esetén a jegyzőkönyvet, illetve az elfogadott vélemények alapján a kézikönyv tervezetében és a településképi rendelet tervezetében javasolt módosításokat. A képviselő-testület ezt követően – normatív határozat mellékleteként – elfogadja a kézikönyvet és a rendeletet. A kézikönyv és a rendelet papír formátumú dokumentációra is alkalmas módon, szerkeszthető digitális formátumban készül.

Javasoljuk a településképi arculati kézikönyv és a településképi rendelet elkészítését, a partnerségi egyeztetés szabályainak melléklet szerinti elfogadását, és a polgármester megbízását a partnerségi egyeztetés lefolytatásával továbbá a dokumentumok elkészítésével kapcsolatos szerződések megkötésével!

Kérjük az előterjesztés megvitatását!

**Határozati javaslat**

Jánosháza Város Önkormányzatának Képviselő-testülete elkészíti a település településképi arculati kézikönyvét és településképi rendeletét. A Képviselő-testület megbízza a polgármestert, hogy rendelje meg a településképi arculati kézikönyv és a településképi rendelet elkészítését, továbbá folytassa le a kézikönyv elfogadásához szükséges partnerségi egyeztetést.

Felelős: polgármester

Határidő: 2017. október 1.

Jánosháza, 2017. május 15.

 Jánosházi Közös Önkormányzati Hivatal

**Jánosháza Város Önkormányzata Képviselő-testületének /2017. (V.26.) önkormányzati rendelete**

**a partnerségi egyeztetés szabályairól**

Jánosháza Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva a következőket rendeli el:

**1. A rendelet hatálya**

1. §

A Rendelet hatálya kiterjed Jánosháza Város Önkormányzata (a továbbiakban: Önkormányzat)

1. településfejlesztési koncepciója (a továbbiakban: koncepció),
2. integrált településfejlesztési stratégiája (a továbbiakban: stratégia),
3. településrendezési eszközei,
4. településképi követelményei és azok megalapozását szolgáló településképi arculati kézikönyve (a továbbiakban: kézikönyv), valamint
5. településképi rendelete

(a továbbiakban a)-e) pont együtt: településfejlesztési, településrendezési, valamint településképi dokumentumok) elkészítésére, egyeztetésére, elfogadására és módosítására vonatkozó partnerségi egyeztetés szabályaira.

**2. A partnerségi egyeztetésben résztvevők köre**

2. §

A településfejlesztési, településrendezési, valamint településképi dokumentumoknak a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) szerinti partnerségi egyeztetésben részt vevő partnerek

1. Jánosháza közigazgatási területén állandó lakóhellyel, tartózkodási hellyel vagy ingatlantulajdonnal rendelkeznek,
2. Jánosháza közigazgatási területén székhellyel vagy telephellyel rendelkeznek, vagy
3. egyébként a működési területük Jánosháza közigazgatási területére terjed ki.

**3. A partnerek tájékoztatásának módja és eszközei**

3. §

(1) A településfejlesztési, településrendezési, valamint településképi dokumentumoknak a Korm. rendelet szerint történő előzetes tájékoztató és munkaközi tájékoztató szakaszában a partner írásban történő tájékoztatása hirdetmény útján történik.

(2) A partnerek szóbeli tájékoztatására lakossági fórum keretében kerül sor a 7. § szerint.

4. §

(1) A hirdetmény a Korm. rendelet szerinti kötelező esetekben az önkormányzat http://www.janoshaza.hu honlapján (a továbbiakban: honlap) és hirdetőtábláján kerül közzétételre.

(2) A hirdetmény az előzetes tájékoztató szakasz esetén tartalmazza:

1. a Korm. rendelet 37. § (3) bekezdésében foglaltakat,
2. a partner észrevételeinek benyújtására nyitva álló határidőt és
3. a postai és elektronikus levélcímet, ahova a vélemény megküldhető.

(3) A hirdetmény munkaközi tájékoztató szakasz esetén tartalmazza:

1. a (4) bekezdésben foglaltak kivételével elkészült dokumentumot,
2. a partner észrevételeinek benyújtására nyitva álló határidőt és
3. a postai és elektronikus levélcímet, ahova a vélemény megküldhető.

**4. A partner által adott javaslatok, vélemények megadásának módja és határideje**

5. §

A partnerségi egyeztetés során partner írásban adatkezelési hozzájárulás megadásával postai úton, elektronikusan megküldve vagy a 7. § (5) bekezdése esetén személyesen leadva elsődlegesen az 1. melléklet szerinti Adatlapon (a továbbiakban: adatlap) teheti meg észrevételeit. Az adatlap és az adatkezelési nyilatkozat az önkormányzat hivatalos oldaláról letölthető, és a Jánosházi Közös Önkormányzati Hivatalban, az Önkormányzat székhelyén és a lakossági fórum helyszínén papír alapon is átvehető.

6. §

(1) A véleményezési határidő a hirdetmény honlapon történő megjelenése napjával kezdődik és az abban meghatározott határidőig tart.

(2) Partner postai úton és elektronikusan a véleményezési határidő végéig beérkezőleg nyilváníthat véleményt. A véleményezési határidő lejártát követően érkezett vélemény az eljárás során nem kerül figyelembevételre.

**5. Lakossági fórum**

7. §

(1) A lakossági fórum megtartására közmeghallgatás keretében kerül sor. A lakossági fórum helyét és időpontját a polgármester határozza meg, amelyről hirdetmény jelenik meg a 4. §-ban meghatározott módon.

(2) A lakossági fórum nyilvános, amelyen a részvétel feltétele a jelenléti ív aláírása. A jelenléti ív tartalmazza a lakossági fórum megtartásának helyét, időpontját és tárgyát, valamint a jelenlévő nevét, lakcímét. A jelenlévő a jelenléti ív aláírásával önmagára nézve kötelezőnek ismeri el és elfogadja a lakossági fórum levezetésére vonatkozó szabályokat.

(3) A lakossági fórumon szóban vagy írásban elsődlegesen az adatlap mezőinek kitöltésével lehet véleményt nyilvánítani. A szóban elhangzott vélemény akkor kerül a jegyzőkönyvben rögzítésre, ha azt a felszólaló nevének és lakóhelyének egyidejű közlésével kifejezetten kéri. Az írásban megfogalmazott véleményt a lakossági fórumon annak berekesztéséig lehet a kijelölt helyen leadni.

(4) A lakossági fórumon elhangzottak lényege kerül a jegyzőkönyvben rögzítésre. A jegyzőkönyv melléklete a jelenléti ív és az írásban leadott vélemények.

8. §

(1) A polgármester a fórum vezetése során jogosult

1. szünetet elrendelni,
2. a vitát lezárni, valamint
3. a fórumot félbeszakítani, elnapolni vagy bezárni.

(2) A napirendi témához kapcsolódóan a megjelentek kézfeltartással jelezhetik hozzászólási szándékukat. A felszólalások sorrendjét a polgármester határozza meg.

(3) A kérdések és hozzászólások időtartama napirendi pontonként és egyénenként együttesen maximum 3 perc. A felszólalások időtartamát a jegyző méri.

(4) Az időkorlátozás alól a polgármester felmentést adhat.

(5) A magatartási szabályok betartatásáról és a rend fenntartásáról a polgármester gondoskodik. Ennek során joga van különösen:

1. a 3 perc időtartam túllépése esetén a felszólalótól a szót megvonni,
2. a közösségi viselkedés alapvető szabályait megsértő felszólalótól - különösen tiszteletlen, trágár kifejezések alkalmazása esetén - a figyelmeztetést követően a szót megvonni,
3. a tárgyhoz nem kapcsolódó felszólalás esetén a figyelmezetést követően a szót megvonni,
4. a rendbontó személyt rendre utasítani, valamint
5. a figyelmeztetés után a rendbontót a teremből kivezettetni.

**6. A javaslatok, vélemények dokumentálásának, elfogadásának és nyilvántartásának módja**

9. §

 (1) A partnertől beérkezett javaslat, vélemény az eljárás ügyiratának részét képezi, amelynek dokumentálásról a Hivatal gondoskodik.

(2) A nyilvántartás az alábbiakat tartalmazza:

1. a véleményező, javaslattevő nevét, székhelyét vagy telephelyét, természetes személy esetén a megadott elérhetőségét,
2. a vélemény, javaslat rövid lényegét,
3. annak megjelölését, hogy a vélemény vagy a javaslat az előzetes vagy a munkaközi szakaszban érkezett,
4. a vélemény és javaslat érdemi, vagy nem érdemi minősítését, valamint
5. az érdemi vélemény és javaslat elfogadásának vagy elutasításának tényét.

(3) Valamennyi határidőben beérkező javaslatot és véleményt a Hivatal megvizsgál, és értékeli, hogy érdemi-e.

(4) Valamennyi érdemi véleményt a Hivatal továbbít a településfejlesztési, településrendezési, valamint településképi dokumentumokat kidolgozó tervező (a továbbiakban: tervező) részére, aki valamennyit szakmai indokolásával ellátva küld vissza a Hivatal részére.

(5) A (3) bekezdésben meghatározott valamennyi érdemi véleményt és szakmai indokolását a polgármester a vonatkozó jogszabálynak megfelelően ismerteti a döntéshozóval.

(6) A partnerségi egyeztetés során a beérkezett valamennyi érdemi vélemény elfogadásáról vagy el nem fogadásáról a Képviselő-testület dönt.

**7. Nyilvánosságot biztosító rendelkezések**

10. §

 (1) Az elfogadott, módosított településfejlesztési, településrendezési, valamint településképi dokumentumok nyilvánosságra hozataláról a Hivatal gondoskodik.

(2) Az elfogadott kézikönyv, településképi rendelet és ezek módosítása a Hivatalban nyomtatásban közzétételre kerül.

**9. Záró rendelkezések**

11. §

A rendelet a kihirdetést követő napon lép hatályba.

               Rába Gyula                                                                           dr. Balás Endre

                 polgármester                                                                                    jegyző

Kihirdetve: Jánosháza, 2017. május 26.

                                                                                                                  dr. Balás Endre

                                                                                                                         jegyző

1. melléklet a /2017. (V..) önkormányzati rendelethez

**ADATLAP**

Alulírott

|  |  |
| --- | --- |
| Név/Megnevezés: |  |
| Képviseletre jogosult személy: |  |
| Lakcím/Székhely:\* |  |
| E-mail cím:\* |  |
| Telefonszám:\* |  |

a … Önkormányzata által készített

|  |
| --- |
|  |

tárgyú dokumentum partnerségi egyeztetési eljárásának jelen

 előzetes tájékoztatási szakaszában *vagy*  véleményezési szakaszában

a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben foglaltak szerint az alábbi észrevétellel, javaslattal (véleménnyel) kívánok élni\*\*:

|  |
| --- |
|  |

Az eljárás további szakaszaiban:  részt kívánok venni  nem kívánok részt venni.

…………………., 20…… ……hó ……nap

……………………………

aláírás

A jelen adatlap kitöltésével és aláírásával előzetes, önkéntes, határozott és tájékozott beleegyezésemet adom személyes adataimnak a partnerségi egyezetési eljárásban történő kezeléséhez. Egyúttal elismerem, hogy a külön lapon kapott adatkezelési tájékoztatást megismertem, és azt magamra nézve kötelezőnek ismerem el.

…………………., 20…… ……hó ……nap

……………………………

aláírás

\*Elegendő valamelyik elérhetőség megadása.

\*\* Szükség esetén pótlap csatolható!

A kitöltött, aláírt adatlapot az alábbi címek valamelyikére kell eljuttatni:

Postacím: Jánosházi Közös Önkormányzati Hivatala 9545 Jánosháza, Batthyány u. 2.

E-mail cím: partnerseg@janoshaza.hu